b'\n_START_ARTICLE_\nGustav Mahler\n_START_SECTION_\nBiografija\n_START_PARAGRAPH_\nGustavas Maleris gim\xc4\x97 1860 m. liepos 7 d. Kali\xc5\xa1t\xc4\x97s kaime Bohemijoje, tuometin\xc4\x97je Austrijos imperijoje. Jo t\xc4\x97vai buvo voki\xc5\xa1kai kalbantys \xc5\xbeydai \xc4\x8deki\xc5\xa1kose \xc5\xbeem\xc4\x97se ir G. Maleris visuomet vaikyst\xc4\x97je jaut\xc4\x97 aplinkos svetimum\xc4\x85 ir v\xc4\x97liau patyr\xc4\x97 antisemitizmo aprai\xc5\xa1kas. Jo t\xc4\x97vas buvo spirito gamintojas ir laik\xc4\x97 tavern\xc4\x85. 1861\xe2\x88\x921870 m. \xc5\xa1eima gyveno Jiglau. Gustavas pramoko groti pianinu ir 1870 m. b\xc5\xabdamas vos 10 met\xc5\xb3 am\xc5\xbeiaus praved\xc4\x97 pirm\xc4\x85j\xc4\xaf savo vie\xc5\xa1\xc4\x85j\xc4\xaf re\xc4\x8dital\xc4\xaf Jiglau. Tuo metu para\xc5\xa1\xc4\x97 pirmuosius savo k\xc5\xabrinius. 1871 m. G. Maleris trumpai lank\xc4\x97 gimnazij\xc4\x85 Prahoje, po ko gr\xc4\xaf\xc5\xbeo \xc4\xaf Jiglau. 1875\xe2\x88\x9278 m. studijavo Vienos konservatorijoje. Pianino j\xc4\xaf mok\xc4\x97 prof. Julius Epstein, harmonijos \xe2\x88\x92 prof. Robert Fuchs, kontrapunkto ir kompozicijos \xe2\x88\x92 prof. Theodor Krenn. Pana\xc5\xa1u, kad artimiausias i\xc5\xa1 mokytoj\xc5\xb3 jam buvo Julius Epstein, taip pat \xc5\xbeyd\xc5\xb3 kilm\xc4\x97s. G. Maleris lank\xc4\x97si A. Bruknerio lekcijose, bet niekuomet nebuvo jo formaliu mokiniu. _NEWLINE_Studij\xc5\xb3 metais G. Maleris gyveno labai skurd\xc5\xbeiai, jis nuomojosi t\xc4\x85 pat\xc4\xaf b\xc5\xabst\xc4\x85 su kitais muzikais: Rudolf Krzyzanowski ir Hugo Wolf, iki pastarasis buvo pa\xc5\xa1alintas i\xc5\xa1 konservatorijos. G. Maleris artimiau susipa\xc5\xbeino su A. Brukneriu po katastrofi\xc5\xa1ko jo \xe2\x80\x9eSimfonijos Nr. 3\xe2\x80\x9c atlikimo, kur\xc4\xaf sabotavo orkestras ir publika palaipsniui i\xc5\xa1\xc4\x97jo i\xc5\xa1 sal\xc4\x97s pasiliekant tik keliems klausytojams. G. Maleris prisid\xc4\x97jo paruo\xc5\xa1iant A. Bruknerio simfonijos versij\xc4\x85 pianinui. Tuomet Vienos muzikin\xc4\x97je aplinkoje vyko kova tarp J. Bramso ir R. Vagnerio muzikos gerb\xc4\x97j\xc5\xb3. G. Maleris u\xc5\xbe\xc4\x97m\xc4\x97 vagnerininko (kaip A. Brukneris) pozicij\xc4\x85.  1878 m. G. Maleris baig\xc4\x97 konservatorij\xc4\x85 su keletu priz\xc5\xb3 u\xc5\xbe grojim\xc4\x85 pianinu, ta\xc4\x8diau jau tuomet apleido mint\xc4\xaf tapti pianistu. Mat\xc4\x99s grojant F. List\xc4\x85 ir A. Rubin\xc5\xa1tein\xc4\x85, jis buvo \xc4\xafsitikin\xc4\x99s, kad neturi savybi\xc5\xb3 virtuozi\xc5\xa1kam grojimui pianinu. 1878\xe2\x88\x9279 m. lank\xc4\x97 paskaitas Vienos universitete, 1879 m. dirbo priva\xc4\x8diu pianino mokytoju Vienoje ir Vengrijoje. 1880 m. vasar\xc4\x85 dirbo dirigentu Bad Halio kurorte (Austrija), 1881 m. u\xc5\xbe\xc4\x97m\xc4\x97 operos teatro dirigento post\xc4\x85 Laibache (Slov\xc4\x97nija), 1883 m. dirigavo Olomouco (Moravija) operos teatre. 1883\xe2\x88\x9285 m. buvo Kaselio (Vokietija) dvaro teatro antruoju dirigentu. Kaselyje 1884 m. para\xc5\xa1\xc4\x97 pirm\xc4\x85j\xc4\xaf savo reik\xc5\xa1ming\xc4\x85 k\xc5\xabrin\xc4\xaf, dain\xc5\xb3 cikl\xc4\x85 \xe2\x80\x9eKeliaujan\xc4\x8dio pameistrio dainos\xe2\x80\x9c (Lieder eines fahrenden Gesellen). Antrasis dirigentas 1885 m. Vokie\xc4\x8di\xc5\xb3 teatre (Landestheater ) Prahoje, 1886\xe2\x88\x9288 m. \xe2\x88\x92 Leipcigo operos teatre. Jis tapo garsiu ir talentingu vertinamu dirigentu po 1888 m. diriguotos K. M. fon V\xc4\x97berio operos \xe2\x80\x9eTrys pintos\xe2\x80\x9c. 1888\xe2\x88\x921891 m. G. Maleris u\xc5\xbe\xc4\x97m\xc4\x97 Karali\xc5\xa1kosios vengr\xc5\xb3 operos dirigento post\xc4\x85 Budape\xc5\xa1te. 1889 m. mir\xc4\x97 jo t\xc4\x97vas, motina ir sesuo Leopoldina. G. Maleris tur\xc4\x97jo pad\xc4\x97ti keturiems jaunesniems savo broliams ir seserims. T\xc5\xb3 pa\xc4\x8di\xc5\xb3 met\xc5\xb3 lapkri\xc4\x8dio 20 d. Budape\xc5\xa1te \xc4\xafvyko jo \xe2\x80\x9eSimfonijos Nr. 1\xe2\x80\x9c pirmosios versijos premjera, kuri \xc4\xafvertinta negatyviai. 1891\xe2\x88\x921897 m. G. Maleris buvo Hamburgo operos teatro dirigentu. 1892 m. publikuotas jo dain\xc5\xb3 rinkinys Lieder und Ges\xc3\xa4nge._NEWLINE_1897 m. vasario 23 d. G. Maleris pri\xc4\x97m\xc4\x97 katalik\xc5\xb3 tik\xc4\x97jim\xc4\x85. T\xc5\xb3 pa\xc4\x8di\xc5\xb3 met\xc5\xb3 baland\xc4\xaf paskirtas Vienos r\xc5\xabm\xc5\xb3 operos teatro kapelmeisteriu ir spalio 8 d. \xe2\x88\x92 jos direktoriumi. 1898 m. tapo Vienos filharmonijos orkestro dirigentu. \xc5\xa0ie postai i\xc5\xa1k\xc4\x97l\xc4\x97 G. Maler\xc4\xaf tarp vien\xc5\xb3 \xc4\xaftakingiausi\xc5\xb3 Europos muzikin\xc4\x97s visuomen\xc4\x97s veik\xc4\x97j\xc5\xb3. Vienoje kompozitorius patyr\xc4\x97 vietos muzikin\xc4\x97s kult\xc5\xabrin\xc4\x97s terp\xc4\x97s antisemitizm\xc4\x85 ir kritik\xc4\x85 d\xc4\x97l jauno am\xc5\xbeiaus (tapo operos direktoriumi 38-eri\xc5\xb3). 1902 m. saus\xc4\xaf Vienoje \xc4\xafvyko jo \xe2\x80\x9eSimfonijos Nr. 4\xe2\x80\x9c premjera. 1902 m kovo 9 d. G. Maleris ved\xc4\x97 20 met\xc5\xb3 jaunesn\xc4\x99 Alm\xc4\x85 \xc5\xa0indler, kompozitoriaus A. fon Cemlinskio mokin\xc4\x99. Pora susilauk\xc4\x97 dviej\xc5\xb3 dukter\xc5\xb3: Marijos Anos (1902\xe2\x88\x921907) ir Marijos Justinos (1904\xe2\x88\x921988). 1902 m. bir\xc5\xbeel\xc4\xaf jo \xe2\x80\x9eSimfonijos Nr. 3\xe2\x80\x9c atlikimas Kr\xc4\x97felde sulauk\xc4\x97 s\xc4\x97km\xc4\x97s. 1901 ir 1904 m. vasaromis G. Maleris suk\xc5\xabr\xc4\x97 dainas ciklui \xe2\x80\x9eDainos apie mirusius vaikus\xe2\x80\x9c (Kindertotenlieder). Jo muzika po truput\xc4\xaf prad\xc4\x97jo sulaukti tiek kritik\xc5\xb3, tiek publikos \xc4\xafvertinimo. \xe2\x80\x9eSimfonijos Nr. 5\xe2\x80\x9c premjera \xc4\xafvyko 1904 m. Kelne, \xe2\x80\x9eSimfonijos Nr. 6\xe2\x80\x9c \xe2\x88\x92 1906 m. Esene ir \xe2\x80\x9eSimfonijos Nr. 7\xe2\x80\x9c \xe2\x88\x92 1908 m. Prahoje, visas jas diriguojant G. Maleriui. 1907 m. mirus dukteriai Marijai Anai, G. Maleriui diagnozuota \xc5\xa1irdies liga. Jis pasitrauk\xc4\x97 i\xc5\xa1 Vienos operos direktoriaus pareig\xc5\xb3 ir pri\xc4\x97m\xc4\x97 pasi\xc5\xablym\xc4\x85 diriguoti Metropoliteno operos teatre Niujorke (JAV), kur dirbo 1908\xe2\x88\x9209 metais. 1908 m. paruo\xc5\xa1\xc4\x97 dain\xc5\xb3 rinkin\xc4\xaf \xe2\x80\x9e\xc5\xbdem\xc4\x97s daina\xe2\x80\x9c (Das Lied von der Erde) pagal voki\xc5\xa1kai i\xc5\xa1verstus senov\xc4\x97s kin\xc5\xb3 poezijos tekstus. 1909\xe2\x88\x921911 m. Niujorko filharmonijos orkestro dirigentas. 1910 m. Miunchene jis dirigavo savo \xe2\x80\x9eSimfonijos Nr. 8\xe2\x80\x9c pirm\xc4\x85j\xc4\xaf atlikim\xc4\x85. Tuo pat metu su\xc5\xbeinojo, kad jo \xc5\xbemona Alma prad\xc4\x97jo roman\xc4\x85 su Valteriu Gropijumi (u\xc5\xbe kurio v\xc4\x97liau i\xc5\xa1tek\xc4\x97jo). \xc5\xa0eimynin\xc4\x97s kriz\xc4\x97s i\xc5\xa1tiktas kompozitorius buvo susitik\xc4\x99s su Z. Froidu ie\xc5\xa1kodamas patarimo. Gustavas Maleris mir\xc4\x97 1911 m. gegu\xc5\xbe\xc4\x97s 18 d. Vienoje nuo bakterinio endokardito.'